text: Pernille Vermund griber muligheden - og siger tak til vælgerne
  06 juni 2019 kl. 10.45
  Nye Borgerliges partiformand greb onsdag aften muligheden og sagde tak til sine vælgere i Syd- og Sønderjylland.
  Med 4,1 procent af stemmerne i Sydjyllands Storkreds er Nye Borgerliges formand, Pernille Vermund, nu folketingsmedlem på et tillægsmandat.
  Og den opbakning ville hun gerne takke for, da muligheden opstod i forbindelse med et interview med TV SYD onsdag aften.
  - Må jeg sige noget til vælgerne? Tak, tak, tak, allesammen. I ved, hvem I er derude.
  - Jeg ved, at jeg er kommet lidt som en fremmed fugl, men det er vildt, som jeg har oplevet opbakningen, lød det fra partiformanden, inden hun forsvandt op ad trapperne på Christiansborg.
  Nye Borgerlige er gået fra et projekt til et parti i landets parlament.
  Pernille Vermund valgte at stille op i Sydjyllands Storkreds og tage den direkte duel med Kristian Thulesen Dahl fra Dansk Folkeparti, og det gav pote.
  Nye Borgerlige fik i alt 17.813 stemmer i Sydjyllands Storkreds. De personlige stemmer bliver optalt i løbet af torsdagen.
  